钦定古今图书集成/理学汇编/字学典/第078卷 > 王氏法书苑 > 《跋王献之法帖》前人
## 钦定古今图书集成/理学汇编/字学典/第078卷 > 王氏法书苑 > 《跋王献之法帖》前人

右《王献之法帖》。余尝喜览魏晋以来笔墨遗迹，而想
前人之高致也。所谓“‘法帖’者，其事率皆吊哀候病，叙暌离，通讯问，施于家人朋友之间，不过数行而已。盖
其初非用意，而逸笔馀兴，淋漓挥洒，或妍或丑，百态
横生，披卷发函，烂然在目，使人骤见惊绝”，徐而视之，
其意态〈集本无此二字〉愈无穷尽，故使后世得之以为奇翫
而想见其人也。至于高文大册，何尝用此？而今人不
然，至或弃百事，弊精疲力，以学书为事业，用此终老
而穷年者，是真可笑也。《治平甲辰秋社日书》。